ญี่ปุ่นเผยค่าจ้างปรับตัวขึ้นสูงเป็นประวัติการณ์ในปี 58 รับศก.ฟื้นตัว
ญี่ปุ่นเผยค่าจ้างปรับตัวขึ้นสูงเป็นประวัติการณ์ในปี 58 รับศก.ฟื้นตัว
4 ธ.ค. 2558

ผลสำรวจของกระทรวงสาธารณสุข แรงงาน และสวัสดิการสังคมของญี่ปุ่น เปิดเผยว่า ภาคเอกชนปรับขึ้นเงินเดือนโดยเฉลี่ยในอัตราที่สูงเป็นประวัติการณ์ในปี 2558 เนื่องจากการฟื้นตัวของเศรษฐกิจ
ค่าจ้างต่อเดือนปรับตัวเพิ่มขึ้นโดยเฉลี่ยที่ 5,282 เยน (43 ดอลลาร์) เพิ่มขึ้น 28 เยน หรือ 1.9% จากปีก่อน ซึ่งเป็นตัวเลขที่สูงที่สุดนับตั้งแต่ปี 2542 ซึ่งเป็นปีแรกที่ทำการสำรวจ
ข้อมูลดังกล่าวเป็นการสำรวจความเห็นในระหว่างเดือนส.ค.จากบริษัทที่มีพนักงานตั้งแต่ 100 คนขึ้นไป และมีบริษัทที่ตอบแบบสอบถามทั้งหมด 1,661 บริษัท
เจ้าหน้าที่ของกระทรวงรายหนึ่งระบุว่า “เนื่องจากเศรษฐกิจได้ฟื้นตัวขึ้น สถานการณ์ผลประกอบการของภาคเอกชนและการจ้างงานจึงปรับตัวดีขึ้น จนนำไปสู่การปรับเพิ่มค่าจ้างอย่างมีนัยสำคัญ”
ทั้งนี้ 85.4% ของบริษัทที่ตอบแบบสอบถามระบุว่า บริษัทได้ปรับเพิ่มค่าจ้างหรือมีแผนจะปรับเพิ่มค่าจ้าง ซึ่งรวมถึงเงินเดือนพื้นฐานและค่าสวัสดิการครอบครัว เพิ่มขึ้นจาก 83.6% จากปีก่อน
ในบรรดาบริษัทที่มีพนักงานตั้งแต่ 5,000 คนขึ้นไป เงินเดือนของพนักงานต่อคนปรับตัวเพิ่มขึ้นโดยเฉลี่ย 7,248 เยน ซึ่งสูงกว่า 7,000 เยนเป็นครั้งแรก
เมื่อพิจารณาในแต่ละอุตสาหกรรมแล้ว อุตสาหกรรมก่อสร้างปรับขึ้นเงินเดือน 2.2% หรือ 7,370 เยน ภาคอสังหาริมทรัพย์ปรับขึ้น 2.2% หรือ 6,381 เยน และภาคการเงินและประกันปรับเพิ่ม 2.1% หรือ 7,603 เยน